รัฐมนตรีว่าการกระทรวงแรงงาน ขานรับข้อสั่งการรองนายกรัฐมนตรี ส่งทีมตรวจสอบต่างด้าวสมุทรสาคร ควบคุมโควิดในสถานประกอบการ
นายสุชาติ ชมกลิ่น รัฐมนตรีว่าการกระทรวงแรงงาน มอบหมายให้พลตำรวจตรี นันทชาติ ศุภมงคล ประจำสำนักเลขาธิการนายกรัฐมนตรี ลงพื้นที่จังหวัดสมุทรสาคร  ร่วมกับชุดเฉพาะกิจฝ่ายความมั่นคงและหน่วยงานที่เกี่ยวข้อง ตรวจสอบการทำงานของคนต่างด้าวในสถานประกอบการ เพื่อควบคุมสถานการณ์การแพร่ระบาดของโรคโควิด-19 ในกลุ่มแรงงานไทยและต่างด้าวในสถานประกอบการ ตามข้อสั่งการของพลเอก ประวิตร วงษ์สุวรรณ รองนายกรัฐมนตรี จากการประชุมที่ทำเนียบรัฐบาลเมื่อวันที่ 24 พฤษภาคมที่ผ่านมา โดยได้เน้นย้ำให้ฝ่ายความมั่นคง ทหาร ตำรวจ ฝ่ายปกครอง และกระทรวงแรงงาน ประสานการทำงานเป็นหนึ่งเดียวกัน เพื่อคุมเข้มเฝ้าระวังป้องกันและปราบปรามการลักลอบเข้าเมืองผิดกฎหมาย ตลอดจนการควบคุมสถานการณ์ตามมาตรการป้องกันการแพร่ระบาดของโรคโควิด-19 แก่แรงงานในสถานประกอบการอีกด้วย พลตำรวจตรี นันทชาติ ศุภมงคล กล่าวว่า จากการเข้าตรวจสอบการทำงานของคนต่างด้าวในสถานประกอบการ จำนวน 4 แห่ง ในจำนวนนี้ส่วนใหญ่แรงงานต่างด้าวมีเอกสารการอนุญาตทำงานและเอกสารการอนุญาตให้อยู่ในราชอาณาจักรถูกต้อง แต่มีสถานประกอบการ 1 แห่ง แรงงานต่างด้าวไม่มีใบอนุญาตทำงาน และมีใบอนุญาตทำงานแต่ใบอนุญาตทำงานสิ้นสุดวันที่ 31 มีนาคม 2563 เจ้าหน้าที่จึงควบคุมตัวแรงงานต่างด้าวทั้ง 2 คนส่งพนักงานสอบสวน เพื่อดำเนินคดีในข้อหาเป็นคนต่างด้าวทำงานโดยไม่มีใบอนุญาตทำงาน ตามมาตรา 8 มีโทษตามมาตรา 101 แห่ง พ.ร.ก.การบริหารจัดการการทำงานของคนต่างด้าวฯ และข้อหาเป็นคนต่างด้าวอยู่ในราชอาณาจักรโดยไม่ได้รับอนุญาต หรือการอนุญาตสิ้นสุด หรือถูกเพิกถอน ตามมาตรา 81 แห่ง พ.ร.บ.คนเข้าเมือง พ.ศ. 2522 ส่วนนายจ้าง เจ้าหน้าที่ได้ร้องทุกข์กล่าวโทษต่อพนักงานสอบสวน สภ.บางโทรัดในข้อหาให้คนต่างด้าวทำงานโดยไม่มีใบอนุญาต ตามมาตรา 9 มีโทษตามมาตรา 102 อย่างไรก็ตาม มาตรการนี้จะไม่ได้ดำเนินการเฉพาะในพื้นที่จังหวัดสมุทรสาครเท่านั้น แต่จะปูพรมตรวจสอบการทำงานของคนต่างด้าวในทุกจังหวัด พลตำรวจตรี นันทชาติ กล่าวต่อว่า ผลการตรวจสอบในพื้นที่จังหวัดสมุทรสาคร ตั้งแต่วันที่ 8 พฤษภาคมเป็นต้นมา จับกุมคนต่างด้าวที่ลักลอบทำงานผิดกฎหมายไปแล้ว 92 คน ซึ่งการตรวจสอบการทำงานไม่เพียงเอาผิดเฉพาะคนต่างด้าวและนายจ้างที่จ้างคนต่างด้าวโดยผิดกฎหมายเท่านั้น แต่จะดำเนินการสืบค้นไปจนถึงต้นตอซึ่งก็คือบุคคลที่นำพาคนต่างด้าวเข้ามาในประเทศ พร้อมบังคับใช้กฎหมายอย่างจริงจัง เพื่อคุมเข้มเฝ้าระวังป้องกันและปราบปรามการลักลอบเข้าเมืองผิดกฎหมายของแรงงานต่างด้าว ตลอดจนการควบคุมสถานการณ์ตามมาตรการป้องกันการแพร่ระบาดของโรคโควิด-19 แก่แรงงานในสถานประกอบการตามนโยบายรัฐบาล